El Centre Ocupacional del Clot millora la seua accessibilitat
15 de desembre de 2016

Carcaixent

Al Centre Ocupacional Municipal El Clot de Carcaixent, s’han donat per finalitzades les obres d’adequació de rampes i voreres. Este projecte s’ha pogut dur a terme gràcies a la subvenció aprovada per la Conselleria d’Igualtat i Polítiques Inclusives per a l’equipament i reforma dels centres d’atenció diürna per a persones amb diversitat funcional l’any 2016 i a l’Ajuntament de Carcaixent, amb un 80% i 20% respectivament.

El projecte ha estat realitzat des de l’Oficina Tècnica de l’Ajuntament de Carcaixent i desenvolupat per l’empresa Alberto Garrigues. Amb la realització d’estes obres, el centre s’adequa a la normativa legal quant a l’accés per a persones amb mobilitat reduïda als centres públics. La regidora de Benestar Social, Teresa Oliver, ha destacat que es tractava «d’una mesura necessària i urgent des que el centre va obrir les seues portes l’any 2003, per a facilitar l’accés als usuaris i millorar el desenvolupament de la feina diària dels treballadors del centre».